वे कला की आधुनिक पढ़ाई के बाद पेरिस में काम करने के अवसर और बडोदरा में लेक्चरर की नौकरी के अनुरोधों को ठुकरा कर आदिलाबाद आकर यहीं रम गए। 1979 में उन्होंने कला आश्रम की स्थापना की। उनकी कथा, आदिलाबाद क्षेत्र के 20 किलोमीटर के दायरे में घूमकर देखी गई व्यवस्था की कहानी है, जिसमें हर सुनने वाले को अपने गांव की कहानी नजर आती है। यह उनकी विशिष्ट दृष्टि ही थी कि जिस आदिलाबाद को नक्सलवाद के गढ़ के रूप में जाना जाता था, उसे उन्होंने सांस्कृतिक-सामाजिक व्यवस्था से समृद्ध क्षेत्र के रूप में देखा-पहचाना।